জনপ্রশাসন মন্ত্রণালয়ের সাবেক সচিব ড. মাহবুবুর রহমান এ বিষয়ে বলেন, হঠাৎ করে সিলেকশন গ্রেড ও টাইম স্কেল বাতিল করা ঠিক হবে না। এতে সরকারি কর্মকর্তা-কর্মচারীদের মধ্যে অসন্তোষ সৃষ্টি হবে, যা কাজের ক্ষেত্রে প্রভাব পড়বে। বেতন দিগুণ বাড়লেও সরকারি চাকরিজীবীদের খুশি অনেকটা মলিন হয়ে যাবে। তিনি বলেন, টাইম স্কেল ও সিলেকশন গ্রেড চালু করার সময় অনেক চিন্তা-ভাবনা করেই করা হয়েছে। অনেক ক্ষেত্রে পদোন্নতি দেওয়া সম্ভব হয় না, দ্বিতীয় শ্রেণি থেকে নিচের বেশিরভাগ পদেই পদোন্নতি নেই। পদোন্নতি দিতে না পারলেও সিলেকশন গ্রেড ও টাইম স্কেল দিয়ে চাকরিজীবীদের সন্তুষ্ট রাখা হয়, যেটা জীবনযাপনের মান ঠিকরাখার ক্ষেত্রেও দরকার। তাই সিলেকশন গ্রেড বাতিল করলে অধিকাংশই ক্ষতিগ্রস্ত হবেন।